Diari Oficial de la Generalitat Valenciana


Sumari del DOGV 9984, del 15-11-2024 (2024/11634)

RESOLUCIÓ de 14 de novembre de 2024, d'ampliació general dels terminis dels procediments administratius de la Conselleria d'Agricultura, Aigua, Ramaderia i Pesca.
------------------------------------------------------------------------------------------------------------------------------------------------------------------

### Dades del document

Número de DOGV
:   9984

Data del DOGV
:   15-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11672

CVE
:   SEOP-G-2252-70317

Data del document
:   14-11-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Descriptors 

:   * registre de documents
    * desastre natural

La depressió aïllada en nivells alts (DANA), especialment severa a la Comunitat Valenciana a partir del dimarts dia 29 d’octubre ha provocat, entre altres, inundacions en desenes de municipis, amb important afectació a les vides dels ciutadans i amb danys materials en els seus béns, així com en infraestructures bàsiques com ara carreteres, xarxes de ferrocarril i ponts, i ha interromput servicis essencials com el proveïment d’aigua, subministrament elèctric i telefonia que, hui dia, no es troben plenament restablits, la qual cosa ha impossibilitat que molts ciutadans puguen relacionar-se amb normalitat amb l’Administració.

La disposició final primera del Reial decret llei 6/2024, de 5 de novembre, pel qual adopten mesures urgents de resposta davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024 (BOE 268, 06.11.2024) modifica la Llei 39/2015, d’1 d’octubre, del procediment administratiu comú de les administracions públiques, i hi introduïx una disposició addicional novena segons la qual, l’acord de Consell de Ministres pel qual es declare una zona afectada greument per una emergència de protecció civil podrà establir la suspensió dels terminis per al compliment dels tràmits dels procediments administratius del sector públic que corresponguen als interessats residents en els termes municipals inclosos en l’àmbit d’aplicació de l’acord i, si és el cas, a aquells altres interessats que acrediten el caràcter impossible o onerós del seu compliment en atenció a l’efecte de l’emergència, i es mantindrà la suspensió fins al moment en què es dicte un nou acord del Consell de Ministres en què es decrete la finalització d’esta mesura, i després d’això es reprendran els terminis suspesos.

D’acord amb això, l’apartat denové de l’Acord del Consell de Ministres de 5 de novembre de 2024 pel qual es declara “Zona afectada greument per una emergència de protecció civil” el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre, publicat en el BOE el 7 de novembre de 2024 per Orde PJC/1222/2024, de 6 de novembre, suspén els termes i interromp els terminis per a la tramitació dels procediments administratius fins al moment en què es dicte un nou acord de Consell de Ministres en què es decrete la finalització d’esta mesura, però sense cap menció als procediments que estaven tramitant-se entre els dies 29 d’octubre i 7 de novembre, motiu pel qual és necessari, per raons de seguretat jurídica, concretar este punt.

Així, per a pal·liar els efectes onerosos per a la ciutadania i garantir els seus drets, es fa necessari establir una ampliació de terminis dels procediments de la Conselleria d’Agricultura, Aigua, Ramaderia i Pesca, de conformitat amb l’article 32 i article 39.3 de la Llei 39/2015, d’1 d’octubre, del procediment administratiu comú de les administracions públiques.

En virtut de tot el que s’ha exposat, i en relació amb l’àmbit competencial atribuït a la Conselleria d’Agricultura, Aigua, Ramaderia i Pesca en el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions,

RESOLC

*Primer. Ampliació de terminis*

L’ampliació general dels terminis dels procediments administratius de la Conselleria d’Agricultura, Aigua, Ramaderia i Pesca que no estigueren vençuts el 29 d’octubre de 2024, en el període comprés entre el 29 d’octubre de 2024 fins al 7 de novembre de 2024, els dos inclosos. Esta previsió serà aplicable als interessats que residisquen en els termes municipals inclosos en l’annex del Reial decret llei 6/2024, de 5 de novembre, pel qual s’adopten mesures urgents de resposta davant dels danys causats per la depressió aïllada en nivells alts (DANA), així com a aquells altres interessats que acrediten el caràcter impossible o onerós del seu compliment en atenció a l’efecte de l’emergència declarada.

*Segon. Eficàcia*

Esta resolució produirà efectes des del mateix dia que es publique en el*Diari Oficial de la Generalitat Valenciana,* i això sense perjuí que l’ampliació de terminis es compute des del 29 d’octubre de 2024 fins al 7 de novembre de 2024.

  

València, 14 de novembre de 2024

Miguel Barrachina Ros

Conseller d'Agricultura, Aigua, Ramaderia i Pesca